CELEX: 52020PC0497
Language: da
Date: 2020-09-14
Title: Forslag til RÅDETS GENNEMFØRELSESAFGØRELSE der bemyndiger Sverige til at anvende en nedsat afgiftssats på elektricitet, der leveres direkte til fartøjer, som ligger ved kaj i en havn, i overensstemmelse med artikel 19 i direktiv 2003/96/EF

EUROPA-KOMMISSIONEN
            Bruxelles, den 14.9.2020
            COM(2020) 497 final
            2020/0254(NLE)
            Forslag til
            RÅDETS GENNEMFØRELSESAFGØRELSE
            der bemyndiger Sverige til at anvende en nedsat afgiftssats på elektricitet, der leveres direkte til fartøjer, som ligger ved kaj i en havn, i overensstemmelse med artikel 19 i direktiv 2003/96/EF
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  Beskatning af energiprodukter og elektricitet er reguleret af Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet
                     1
                   ("energibeskatningsdirektivet" eller "direktivet").
               
               
                  I henhold til direktivets artikel 19, stk. 1, i tillæg til bestemmelserne fastsat navnlig i artikel 5, 15 og 17, kan Rådet med enstemmighed på forslag af Kommissionen give en medlemsstat tilladelse til at indføre yderligere fritagelser eller lempelser af afgiftssatserne, hvis særlige politiske hensyn taler herfor.
               
               
                  I medfør af Rådets gennemførelsesafgørelse 2014/725/EU af 14. oktober 2014
                     2
                   (som efterfølger Rådets gennemførelsesafgørelse 2011/384/EU af 20. juni 2011
                     3
                  ) er Sverige allerede blevet bemyndiget til at anvende en reduceret afgiftssats på elektricitet, der leveres direkte til fartøjer, bortset fra fritidsfartøjer
                     4
                  , som ligger ved kaj i havne ("strøm fra land").
               
               
                  Formålet med dette forslag er at forlænge bemyndigelsen efter Sveriges forespørgsel set i lyset af, at den nuværende undtagelse udløb den 25. juni 2020. 
               
               
                  Ved brev af 15. august 2019 oplyste de svenske myndigheder Kommissionen om deres hensigt om at forlænge den nuværende foranstaltning til den 31. december 2023. Yderligere oplysninger blev givet ved brev af 1. april 2020.
               
               
                  De svenske myndigheder har til hensigt fortsat at anvende en reduceret afgiftssats på 5 SEK (ca. 0,484 EUR)(
                     5
                  ) pr. MWh til beskatning af strøm fra land. På det tidspunkt, hvor forespørgslen blev indgivet, var denne afgift i overensstemmelse med mindsteraten for beskatning af erhvervsmæssigt elforbrug, som fastsat i direktiv 2003/96/EF. Artikel 13 i direktivet fastsætter en 5 % tolerancegrænse for medlemsstater, der ikke har indført euroen.
               
               
                  Der mindes om, at artikel 13 i energibeskatningsdirektivet forpligter medlemsstaterne til en gang om året at kontrollere, om afgiftssatserne udtrykt i den nationale valuta er på linje med minimumssatserne i direktivet. Til denne kontrol anvendes de vekselkurser, der offentliggøres i Den Europæiske Unions Tidende på den første arbejdsdag i oktober. Medlemsstaterne kan kun opretholde de afgiftssatser, der gælder ved den årlige justering, hvis omregningen af afgiftssatserne udtrykt i euro vil medføre en forhøjelse af afgiftssatserne udtrykt i national valuta på mindre end 5 % eller 5 EUR, idet det laveste af disse to beløb er gældende.
               
               
                  Den ønskede gyldighedsperiode for undtagelsen er fra den 26. juni 2020 til den 31. december 2023, hvilket er en fortsættelse af den nuværende undtagelse og inden for den maksimale periode, der er tilladt ifølge energibeskatningsdirektivets artikel 19.
               
               
                  Formålet med at reducere afgiften er at tilskynde de fartøjer, som vanligvis bruger en oliedrevet hjælpemotor til deres el-forsyning, til i stedet at bruge strøm fra land. Bestemmelserne fører til færre emissioner fra fartøjer, der ligger ved kaj, hvilket dermed nedbringer depositionen af forsurende stoffer, som især udgør et problem i det sydvestlige Sverige. Bestemmelserne har også til formål at føre til betydelige lokale miljøforbedringer, bl.a. i form af en nedbringelse af støjniveauet.
               
               
                  Reduktionen omfatter en sænkning af den energibeskatning, der gælder strøm fra land, fra det ellers gældende niveau på 34,7 SEK pr. MWh til 5 SEK pr. MWh.
               
               
                  På den anden side skal medlemsstater ifølge energibeskatningsdirektivets artikel 14, stk. 1, litra c), fritage energiprodukter, der bruges til at producere elektricitet — og den elektricitet, der produceres — på fartøjer, der ligger ved kaj i havne. De må også gøre dette i tilfælde af elektricitet produceret om bord på fartøjer til sejlads ad indre vandveje jævnfør direktivets artikel 15, stk. 1, litra f). Sverige har bekræftet gennemførelsen af denne sidstnævnte valgfrie fritagelse.
               
            
            
               Sverige vil anvende denne reducerede afgiftssats på elektricitet for alle leverancer af strøm fra land på mindst 380 V til fartøjer brugt til kommerciel skibsfart på mindst 400 bruttotonnage. De svenske myndigheder anser denne grænse som passende for at kunne sikre, at størstedelen af de fartøjer, der anvendes i international trafik, samt større fartøjer, der anvendes i national trafik, bliver omfattet af den foreslåede nedsættelse. Det er disse fartøjer, der anses for at være ansvarlige for de fleste emissioner, på grund af brugen af hjælpemotorer om bord, når fartøjerne ligger ved kaj i havne. Nedsættelsen gælder ikke, når fartøjet anvendes til private formål, eller når det er lagt op eller er taget midlertidigt ud af drift.
            
            
               
                  Fartøjer er dog ikke forpligtede til at anvende strøm fra land.
               
            
            
               De svenske myndigheder anerkender, at foranstaltningen udgør statsstøtte. Dog falder den inden for rammerne af punkt 167-174 af Kommissionens retningslinjer for statsstøtte til miljøbeskyttelse og energi 2014-2020. Foranstaltningen opfylder også de materielle betingelser i Kommissionens forordning 651/2014/EU af 17. juni 2014 om visse kategorier af støttes forenelighed med det indre marked i henhold til traktatens artikel 107 og 108 ("Generel gruppefritagelsesforordning").
            
            
               De svenske myndigheder indrømmer, at tiltaget favoriserer skibsredere med fartøjer, der anvendes til kommercielle formål. Ikke desto mindre betragter de tiltaget som neutralt hvad angår konkurrence, eftersom det er tilgængeligt for alle fartøjer (undtaget fritidsfartøjer) ved kaj i svenske havne. Hvad angår påvirkning af samhandelen mellem medlemsstater antager Sverige, at påvirkningen vil være ubetydelig, eftersom valget af havne i højere grad afhænger af lastens destination end af en billigere kajplads på grund af afgiftsnedsættelse på strøm fra land.
            
            
               De årlige budgetudgifter er anslået til 6 mio. SEK.
            
         
         
            
               Foranstaltningen tildeles i form af en godtgørelse, der reducerer skattebyrden på den omfattede elektricitet.
            
            
               De svenske myndigheder anser ikke den afgiftsnedsættelse, der gælder strøm fra land, som en betragtelig konkurrencemæssig fordel for fartøjsoperatører, der bruger strøm fra land, i modsætning til dem der bruger strøm produceret om bord. Hvis blot selve prisen på elektricitet og afgiften tages i betragtning, er omkostningerne ved strøm fra land med en lavere afgiftssats noget lavere, end omkostningerne ved elektricitet produceret om bord. Men de samlede omkostninger ved brug af strøm fra land påvirkes også af ekstra omkostninger i form af afgifter til elnettet, investeringer i en forbindelse om bord samt direkte og indirekte omkostninger til investeringer i havnens forsyningsfaciliteter. Eftersom investeringer i forsyningsfaciliteter i havne og om bord er meget omkostningstunge, er de svenske myndigheder af den opfattelse, at en lavere afgiftssats er en forudsætning for de havne og redere, der foretager disse investeringer.
            
            
               Hensigten med foranstaltningen er at nedbringe søtransportens påvirkning af miljøet. Tiltaget vil nedbringe de luftbårne emissioner og støj fra fartøjer, der ligger ved kaj. Tiltaget vil bidrage til at overholde de grænseværdier for nitrogendioxid i havnebyer, der er fastsat i luftkvalitetsdirektivet 2008/50/EF. Det får også positive konsekvenser for andre luftkvalitetsparametre rundt om i havnene.
            
            
               
                  Sverige har anmodet om, at bemyndigelsen gives til og med den 31. december 2023, begyndende fra 26. juni 2020, uden afbrydelse af den nuværende undtagelse og inden for den maksimale periode, der er anført i direktivets artikel 19, stk. 2.
               
            
            
               •Overensstemmelse med gældende bestemmelser på samme område
            
            
               
                  Beskatning af elektricitet er underlagt direktiv 2003/96/EF, navnlig artikel 10. Artikel 14, stk. 1, litra c), giver mulighed for en afgiftsfritagelse for energiprodukter rettet mod søfart, ligesom for elektricitet der produceres om bord. Artikel 5, 15 og 17 giver medlemsstaterne mulighed for at anvende differentierede afgiftssatser, herunder fritagelser og lempelser, for visse former for elforbrug. Dog fastsætter disse bestemmelser ikke reducerede afgiftssatser for strøm fra land.
               
               
                  Foranstaltningen udgør statsstøtte og falder ind under EU-lovgivningens anvendelsesområde for dette punkt, i særdeleshed Kommissionens forordning 651/2014/EU
                     6
                  .
               
            
            
               Bestemmelser under energibeskatningsdirektivet
            
            
               
                  Vurdering af foranstaltningen jf. artikel 19 i direktiv 2003/96/EF.
               
               
                  I direktivets artikel 19, stk. 1, første afsnit, hedder det: 
               
               
                  Ud over bestemmelserne i de foregående artikler, navnlig artikel 5, 15 og 17, kan Rådet med enstemmighed på forslag af Kommissionen give en medlemsstat tilladelse til at indrømme yderligere fritagelser eller lempelser, hvis særlige politiske hensyn taler herfor.
               
               
                  Kommissionen har allerede anbefalet brug af strøm fra land som et alternativ til produktion af elektricitet om bord på fartøjer ved kaj og har dermed anerkendt de miljømæssige fordele herved
                     7
                  . 
               
               
                  Muligheden for at indføre en gunstig afgiftsmæssig behandling af strøm fra land kan komme på tale under direktivets artikel 19, eftersom dets formål er at tillade medlemsstaterne at indføre yderligere fritagelser eller lempelser grundet særlige politiske hensyn. 
               
               
                  Sverige har anmodet om, at foranstaltningen skal gælde i ca. tre et halvt år, hvilket er mindre end den maksimumperiode, der er tilladt i artikel 19, stk. 2, dvs. seks år. I princippet bør undtagelsens gyldighedsperiode være lang nok til, at den ikke hæmmer havnemyndigheder og elleverandører i at fortsætte eller påbegynde iværksættelsen af de nødvendige investeringer i faciliteter til strøm fra land. Perioden vil ligeledes give retssikkerhed til skibsredere, som skal planlægge investeringer i udstyr om bord. 
               
            
            
               Dog bør undtagelsen ikke underminere den fremtidige udvikling af det eksisterende retsgrundlag og bør tage en forestående revidering af energibeskatningsdirektivet i betragtning samt Rådets mulige vedtagelse af en retsakt baseret på Kommissionens ændringsforslag til energibeskatningsdirektivet. Denne fornyelse er en følge af evalueringen af energibeskatningsdirektivet
                  8
                og Rådets konklusioner om EU's energibeskatningsgrundlag af 28. november 2019
                  9
               . Rådet opfordrer i sine konklusioner Kommissionen til at analysere og evaluere forskellige muligheder med henblik på en rettidig offentliggørelse af et forslag til revision af energibeskatningsdirektivet og opfordrer Kommissionen til at være særligt opmærksom på direktivets anvendelsesområde, minimumssatser og særlige afgiftsnedsættelser og -undtagelser. 
            
            
            
               Under disse omstændigheder, selv om det synes passende at give bemyndigelse for den anmodede periode, bør undtagelsens gyldighed være med forbehold for ikrafttrædelsen af generelle bestemmelser på området på et tidspunkt før ultimo 2023.
            
            
            
               
                  Regler for statsstøtte
               
               
                  Den reducerede afgiftssats på 5 SEK (ca. 0,484 EUR)(
                     10
                  ) pr. MWh som de svenske myndigheder planlægger, var på det tidspunkt, hvor anmodningen blev indgivet, i overensstemmelse med mindstesatsen for erhvervsmæssigt elforbrug, som fastsat i direktiv 2003/96/EF.
               
            
         
         
            
               
                  Foranstaltningen ser dermed ud til at falde ind under artikel 44 i Kommissionens forordning 651/2014/EU, der fastsætter, under hvilke betingelser støtte i form af nedsættelse af miljøafgifter efter direktiv 2003/96/EF kan fritages fra anmeldelseskravet om statsstøtte. På dette stadie kan det dog ikke fastslås, hvorvidt alle betingelser, der er fastsat i denne forordning, er opfyldt, og forslaget om en gennemførelsesafgørelse fra Rådet foregriber ikke medlemsstatens forpligtelse til at sikre overholdelse af statsstøttereglerne, især i tilfælde af fritaget støtte der falder under Kommissionens forordning 651/2014/EU.
               
            
            
               •Sammenhæng med Unionens politik på andre områder
            
            
               
                  Politik for miljø og klimaændringer
               
               
                  Den ønskede foranstaltning vedrører hovedsageligt EU's miljøpolitik. I det omfang, at tiltaget vil bidrage til at reducere afbrændingen af bunkerfuel om bord på fartøjer i havne, vil det bidrage til målsætningen om at forbedre luftkvaliteten, reducere støj og bekæmpe klimaforandringer. Direktiv 2008/50/EF om luftkvalitet
                     11
                   forpligter medlemsstaterne til at sikre, at niveauerne for en række luftforurenende stoffer holdes under de grænseværdier, målværdier og andre luftkvalitetsnormer, som direktivet fastsætter. Denne forpligtelse pålægger medlemsstaterne at finde løsninger på problemer såsom emissioner fra skibe ved kaj i havne, hvor det er relevant, og det er tænkeligt, at der vil blive opfordret til brug af strøm fra land i havne, der har dette problem, som en del af en overordnet strategi for luftkvalitet. Der tilskyndes også til brug af strøm fra land i direktiv 2016/802/EU
                     12
                  , der regulerer svovlindholdet i marine brændstoffer.
               
               
                  Ifølge de svenske myndigheder har brugen af strøm fra land ført til mindre emissioner af svovldioxid, nitrogenoxid, svævestøv og kulilte. De svenske myndigheder har på nuværende tidspunkt ikke nogen nyere overslag over den reduktion af emissioner, som foranstaltningen forventes at medføre. Foranstaltningens fulde potentiale er endnu ikke indfriet, eftersom dyrt udstyr er nødvendigt både på kajer og på fartøjerne. Anvendelsen af strøm fra land er et vigtigt element i Sveriges stræben efter at opfylde luftkvalitetsnormerne i overensstemmelse med direktiv 2008/50/EF af 21. maj 2008 om luftkvaliteten og renere luft i Europa.
               
               
                  Energipolitik
               
               
                  Foranstaltningen er på linje med direktiv 2014/94/EU om etablering af infrastruktur for alternative brændstoffer
                     13
                  , der imødegår udfordringen med at installere faciliteter til strømforsyning fra land i havne, hvor der er efterspørgsel på sådanne, og hvor omkostningerne står i et rimeligt forhold til fordelene, herunder de miljømæssige fordele. Den anerkendes også som en målsætning af fælles interesse for tildeling af statsstøtte i artikel 107, stk. 1, i traktaten om Den Europæiske Unions funktionsmåde
                     14
                  .
               
               
                  Der skal her mindes om, at en vigtig årsag til de ugunstige konkurrencevilkår for strøm fra land skyldes det faktum, at alternativet, dvs. elektricitet produceret om bord på fartøjerne, mens de ligger i søhavne, i øjeblikket nyder godt af en fuldstændig nettoafgiftsfritagelse: Ikke blot er bunkerfuel, der forbrændes med henblik på produktion af elektricitet, fritaget for beskatning, hvilket svarer til den normale situation i henhold til artikel 14, stk. 1, litra a), i direktiv 2003/96/EF, men den elektricitet, der produceres om bord, er også fritaget (jf. artikel 14, stk. 1, litra c), i direktiv 2003/96/EF). Selv om sidstnævnte undtagelse som sådan vil kunne betragtes som vanskelig at forene med EU's miljømål, afspejler den overvejelser om praktisk gennemførlighed. Faktisk vil beskatning af elektricitet produceret om bord kræve en erklæring fra rederen — ofte etableret i et tredjeland — eller skibsoperatøren om elforbrugets størrelse. Erklæringen ville yderligere skulle fastsætte andelen af elforbruget i de territoriale farvande tilhørende den medlemsstat, hvor skatten skal betales. Det ville betyde en enorm administrativ byrde for rederne at skulle udfylde en sådan erklæring for hver af de medlemsstater, hvis territoriale farvende der sejles i.
               
               
                  Transportpolitik
               
               
                  Foranstaltningen er i overensstemmelse med Kommissionens henstilling 2006/339/EF om fremme af skibes anvendelse af strøm fra land, mens de ligger ved kaj i Fællesskabets havne
                     15
                   og med Kommissionens meddelelse om EU's søtransportpolitik - strategiske mål og anbefalinger
                     16
                  .
               
               
                  Det indre marked og fair konkurrence
               
               
                  Set i forhold til det indre marked og fair konkurrence reducerer foranstaltningen blot den eksisterende afgiftsforvridning mellem to konkurrerende kilder til elektricitet for skibe ved kaj, dvs. produktion om bord og strøm fra land, som skyldes afgiftsfritagelsen på bunkerfuel.
               
               
                  De svenske myndigheder har ikke observeret betydelige ændringer i redernes valg af havne baseret på tilgængeligheden af strøm fra land. For øjeblikket er det hovedsageligt færger og rutetrafik, der gør brug af strøm fra land. Redernes valg af havn er ikke baseret på, hvorvidt strøm fra land er udbudt eller ej. Ifølge interessenter vælger krydstogtskibe ofte kaje, hvor strøm fra land er tilgængelig.
               
               
                  Desuden vil adgang til strøm fra land være tilgængelig for skibene uanset deres flag, uden at dette fører til en mere gunstig afgiftsbehandling af nationale økonomiske aktører end konkurrenter fra andre EU-medlemsstater.
               
               
                  Hvad angår konkurrence mellem havne anses enhver mulig indvirkning på handel mellem medlemsstater, der kunne opstå, fordi fartøjer ændrer ruter på grund af muligheden for at forbruge strøm fra land til en reduceret afgiftssats, for at være ubetydelig. I en situation som beskrevet ovenfor, hvor forbruget af strøm fra land, i det mindste på kort sigt, ikke ser ud til at blive billigere end produktion af strøm om bord trods afgiftsnedsættelsen, er det også usandsynligt, at afgiftsnedsættelsen for strøm fra land i væsentlig grad vil fordreje konkurrencen mellem havne ved at tilskynde fartøjer til at ændre deres ruter, alt efter om denne mulighed er til stede.
               
               
                  Den foreslåede tidsplan for forlængelse af bemyndigelsen til at anvende en afgiftsnedsættelse, medmindre der sker markante ændringer i den aktuelle ramme og situation, gør det usandsynligt, at den analyse, der er foretaget i de forudgående afsnit, vil ændre sig før foranstaltningens udløbsdato.
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               
                  Artikel 19 i Kommissionens direktiv 2003/96/EF.
               
            
            
               •Nærhedsprincippet (for områder, der ikke er omfattet af enekompetence) 
            
         
         
            
               
                  Området for indirekte beskatning omfattet af artikel 113 i TEUF ligger ikke i sig selv inden for Den Europæiske Unions enekompetence, i den betydning der fremgår af artikel 3 i TEUF.
               
               
                  Men ifølge artikel 19 i direktiv 2003/96/EF er Rådet blevet tildelt enekompetence, som en afledt ret, til at bemyndige en medlemsstat til at indføre yderligere fritagelser eller nedsættelser i nævnte bestemmelses forstand. Medlemsstater kan derfor ikke sætte sig i stedet for Rådet. Som følge heraf gælder nærhedsprincippet ikke for den foreliggende gennemførelsesafgørelse. Under alle omstændigheder, eftersom dette dokument ikke er et udkast til en retsakt, bør det ikke videregives til de nationale parlamenter, jf. traktaternes protokol nr. 2 om overholdelse af nærhedsprincippet.
               
            
            
               •Proportionalitetsprincippet
            
            
               
                  Forslaget overholder proportionalitetsprincippet. Afgiftsnedsættelsen overstiger ikke, hvad der er nødvendigt for at opnå det nævnte formål.
               
            
            
               •Valg af retsakt
            
            
               
                  Den foreslåede retsakt er en gennemførelsesafgørelse fra Rådet. Artikel 19 i direktiv 2003/96/EF tillader kun denne type foranstaltning.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Efterfølgende evalueringer/kvalitetskontroller af gældende lovgivning
            
            
               
                  Foranstaltningen kræver ikke evaluering af gældende lovgivning.
               
            
            
               •Høringer af interesserede parter
            
            
               
                  Forslaget er baseret på en anmodning fra Sverige og vedrører kun denne medlemsstat.
               
            
            
               •Indhentning og brug af ekspertbistand
            
            
               
                  Der har ikke været behov for ekstern ekspertbistand.
               
            
            
               •Konsekvensanalyse
            
            
               
                  Forslaget vedrører en bemyndigelse til en medlemsstat på dennes egen anmodning og kræver ikke en konsekvensanalyse.
               
               
                  De af Sverige afgivne oplysninger peger på, at foranstaltningen vil få begrænset indvirkning på skatteindtægterne. Mere specifikt forventes ifølge de svenske myndigheders vurdering af foranstaltningens skatteudgifter et årligt tab på 6 mio. SEK i de kommende år.
               
               
                  Sverige forventer, at foranstaltningen vil have en positiv virkning på opnåelsen af landets miljømål og i særdeleshed på forbedringen af luftkvaliteten i overensstemmelse med direktiv 2008/50/EF om luftkvalitet og renere luft i Europa. Ifølge de svenske myndigheder har brugen af strøm fra land ført til mindre emissioner af svovldioxid, nitrogenoxid, svævestøv og kulilte. Foranstaltningens fulde potentiale er endnu ikke indfriet, eftersom dyrt udstyr er nødvendigt både på kajer og på fartøjerne.
               
            
            
               •Lovmæssig egnethed og forenkling
            
            
               
                  Foranstaltningen kræver ikke en forenkling. Forslaget er baseret på en anmodning fra Sverige og vedrører kun denne medlemsstat.
               
            
            
               •Grundlæggende rettigheder
            
         
         
            
               
                  Foranstaltningen vedrører ikke grundlæggende rettigheder.
               
            
            
               4.VIRKNINGER FOR BUDGETTET
            
            
               
                  Foranstaltningen lægger ikke nogen økonomisk eller administrativ byrde på Unionen. Forslaget har derfor ingen indvirkning på EU-budgettet.
               
            
            
               5.ANDRE FORHOLD
            
            
               •Planer for gennemførelsen og foranstaltninger til overvågning, evaluering og rapportering
            
            
               
                  En gennemførelsesplan er ikke nødvendig. Forslaget omhandler en bemyndigelse til afgiftsnedsættelse for en individuel medlemsstat på dens egen anmodning. Den gælder i en begrænset periode frem til den 31. december 2023. Den afgiftssats, der vil gælde, skal være i overensstemmelse med det minimumsniveau for beskatning, der er fastsat i energibeskatningsdirektivet. Forvaltningen kan evalueres i tilfælde af anmodning om fornyelse efter gyldighedsperiodens udløb.
               
            
            
               •Forklarende dokumenter (for direktiver)
            
            
               
                  Forslaget kræver ingen forklarende dokumenter om gennemførelsen. 
               
            
            
               •Nærmere redegørelse for de enkelte bestemmelser i forslaget
            
            
               
                  Artikel 1 fastsætter, at Sverige vil få tilladelse til at anvende en reduceret afgiftssats på elektricitet, der leveres direkte til fartøjer, bortset fra fritidsfartøjer, som ligger ved kaj i svenske havne ("strøm fra land"). Afgiftssatsen skal stemme overens med det mindsteniveau for erhvervsmæssig elbeskatning, der er fastsat i direktivet. Det vil ikke være muligt at forsyne fritidsfartøjer med elektricitet til en reduceret sats, som defineret i artikel 14, stk. 1, litra c), andet afsnit, i direktiv 2003/96/EF.
               
               
                  Artikel 2 fastsætter, at den ønskede bemyndigelse bliver gældende fra den 26. juni 2020, i forlængelse af Rådets nuværende gennemførelsesafgørelse 2014/725/EU, til og med den 31. december 2023, dvs. inden for den maksimale seksårsperiode som direktivet godkender, jf. Sveriges anmodning.
               
            
            
               2020/0254 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               der bemyndiger Sverige til at anvende en nedsat afgiftssats på elektricitet, der leveres direkte til fartøjer, som ligger ved kaj i en havn, i overensstemmelse med artikel 19 i direktiv 2003/96/EF
               
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet
                  17
                og navnlig artikel 19 heri,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
         
         
            
               (1)Ved Rådets gennemførelsesafgørelse 2014/725/EU
                  18
                var Sverige bemyndiget til at anvende en nedsat afgiftssats på elektricitet, der leveres direkte til fartøjer, som ligger ved kaj i en havn ("strøm fra land") i overensstemmelse med artikel 19 i direktiv 2003/96/EF, indtil den 25. juni 2020.
            
            
               (2)Ved brev af 15. august 2019 bad Sverige om bemyndigelse til fortsat at anvende en nedsat elafgiftssats på strøm fra land, jf. artikel 19 i direktiv 2003/96/EC. De svenske myndigheder afgav supplerende oplysninger ved brev af 1. april 2020.
            
            
               (3)Med den nedsatte afgiftssats, som det er hensigten at anvende, sigter Sverige efter fortsat at fremme brugen af strøm fra land. Brugen af denne type elektricitet anses for at være en mindre miljøskadelig metode til at opfylde elektricitetsbehovet for fartøjer, der ligger ved kaj i havne, end ved disse fartøjers afbrænding af bunkerfuel.
            
            
               (4)I og med at man med brugen af strøm fra land undgår emissioner af de luftforurenende stoffer, der kommer fra afbrænding af bunkerfuel, bidrager dette til en forbedring af den lokale luftkvalitet i havnebyer og til støjreduktion. Det forventes derfor, at foranstaltningen vil bidrage til EU's miljømæssige, sundhedsmæssige og klimapolitiske målsætninger.
            
            
               (5)At tillade Sverige at anvende en nedsat afgiftssats på strøm fra land overstiger ikke, hvad der er nødvendigt for at øge brugen af en sådan type elektricitet, eftersom elektricitet produceret om bord fortsat vil være det mest konkurrencedygtige alternativ i de fleste tilfælde. Af samme grund, og på grund af teknologiens relativt lave markedsindtrængning på nuværende tidspunkt, er det usandsynligt, at foranstaltningen vil føre til betydelige konkurrenceforvridninger i løbet af dens levetid og vil dermed på ingen måde påvirke det indre markeds funktionsmåde i negativ retning.
            
            
               (6)I overensstemmelse med artikel 19, stk. 2, i direktiv 2003/96/EF skal enhver bemyndigelse givet under denne bestemmelse være strengt afgrænset i tid. For at sikre, at bemyndigelsesperioden er tilstrækkeligt lang, så relevante økonomiske operatører ikke afskrækkes fra at foretage de nødvendige investeringer, er det passende at give bemyndigelse frem til den 31. december 2023. Dog skal bemyndigelsen stoppe med at gælde fra den dag, hvor enhver generel bestemmelse om skattefordele for strøm fra land, vedtaget af Rådet i henhold til artikel 113 eller enhver anden relevant bestemmelse i traktaten om Den Europæiske Unions funktionsmåde måtte træde i kraft, såfremt sådanne bestemmelser træder i kraft før den 31. december 2023. 
            
            
               (7)For at give havne og skibsoperatører retssikkerhed og for at undgå en potentiel stigning i den administrative byrde for distributører og videredistributører af elektricitet, bør det sikres, at Sverige kan fortsætte med at anvende en nedsat afgiftsrate for strøm fra land. Den ønskede bemyndigelse bør derfor tildeles med effekt fra den 26. juni 2020 for at sikre en gnidningsfri overgang fra de tidligere ordninger under Rådets gennemførelsesafgørelse 2014/725/EU.
            
            
               (8)Denne afgørelse gælder med forbehold for anvendelsen af Unionens regler for statsstøtte —
            
            
               VEDTAGET DENNE AFGØRELSE: 
            
            
               Artikel 1
            
            
               Sverige bemyndiges til at anvende en nedsat afgiftssats på elektricitet, der leveres direkte til fartøjer, med undtagelse af fritidsfartøjer, der ligger ved kaj i havne ("strøm fra land"), forudsat at de minimumsafgiftssatser, der henvises til i artikel 10 i direktiv 2003/96/EF, respekteres.
            
            
               Artikel 2
            
            
               Denne afgørelse finder anvendelse fra den 26. juni 2020 til den 31. december 2023.
            
            
               Skulle Rådet dog, på grundlag af artikel 113 eller enhver anden relevant bestemmelse i traktaten om Den Europæiske Unions funktionsmåde, fastsætte generelle regler om skattefordele for strøm fra land, stopper denne afgørelse med at gælde fra den dag, på hvilken disse generelle regler træder i kraft.
            
            
               Artikel 3
            
            
               Denne afgørelse er rettet til Kongeriget Sverige.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formanden
               
            
         
         
            
                  
                     (1)
                  
                        EUT L 283 af 31.10.2003, s. 51.
               
               
                  
                     (2)
                  
                        EUT L 301 af 21.10. 2014, s. 27.
               
               
                  
                     (3)
                  
                        EUT L 170 af 30.06.2011, s. 36.
               
               
                  
                     (4)
                  
                        Betegnelsen "fritidsfartøjer" er defineret i artikel 14, stk. 1, litra c), andet afsnit, i direktiv 2003/96/EF.
               
               
                  
                     (5)
                  
                        Alle beregninger er baseret på vekselkursen den 1. oktober 2018, dvs. 10,3300 SEK for 1 EUR. Jf. EUT C 353/1 af 2.10.2018.
               
               
                  
                     (6)
                  
                        Kommissionens forordning 651/2014/EU af 17. juni 2014 om visse kategorier af støttes forenelighed med det indre marked i henhold til traktatens artikel 107 og 108 (EUT L 187 af 26.6.2014, s. 1).
               
               
                  
                     (7)
                  
                        Kommissionens henstilling 2006/339/EF af 8. maj 2006 om fremme af skibes anvendelse af strøm fra land, mens de ligger ved kaj i Fællesskabets havne (EUT L 125 af 12.5.2006).
               
               
                  
                     (8)
                  
                        SWD(2019) 329 final.
               
               
                  
                     (9)
                  
                        Rådets konklusioner af 28. november 2019, 14608/19, FISC 458. 
               
               
                  
                     (10)
                  
                        Alle beregninger er baseret på vekselkursen den 1. oktober 2018, dvs. 10,3300 SEK for 1 EUR. Jf. EUT C 353/1 af 2.10.2018.
               
               
                  
                     (11)
                  
                        Europa-Parlamentets og Rådets direktiv 2008/50/EF af 21. maj 2008 om luftkvaliteten og renere luft i Europa (EUT L 152 af 11.6.2008, s. 1).
               
               
                  
                     (12)
                  
                        Europa-Parlamentets og Rådets direktiv 2016/802/EU af 11. maj 2016 om begrænsning af svovlindholdet i visse flydende brændstoffer (EUT L 132 af 21.5.2016, s. 58-78).
               
               
                  
                     (13)
                  
                        Europa-Parlamentets og Rådets direktiv 2014/94/EU af 22. oktober 2014 om etablering af infrastruktur for alternative brændstoffer (EUT L 307 af 28.10.2014, s. 1).
               
               
                  
                     (14)
                  
                        COM(2014) 2231 final af 9. april 2014.
               
               
                  
                     (15)
                  
                        Kommissionens henstilling 2006/339/EF af 8. maj 2006 om fremme af skibes anvendelse af strøm fra land, mens de ligger ved kaj i Fællesskabets havne (EUT L 125 af 12.5.2006).
               
               
                  
                     (16)
                  
                        Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget - EU's søtransportpolitik frem til 20018 - strategiske mål og anbefalinger, COM(2009) 8 final af 21. januar 2009.
               
               
                  
                     (17)
                  
                        EUT L 283 af 31.10 2003, s. 51.
               
               
                  
                     (18)
                  
                        EUT L 301 af 21.10. 2014, s. 27.